b'\n_START_ARTICLE_\nStivhaleand\n_START_SECTION_\nTaksonomi\n_START_PARAGRAPH_\nStivhaleand blir som oftest regnet som en selvstendig art, som her. Den foresl\xc3\xa5tte underarten ssp. andina, som er en intermediat form mellom spp. jamaicensis og spp. ferruginea regnes opprinnelig \xc3\xa5 v\xc3\xa6re en hybridform. Populasjonen i Nord-Amerika har blitt foresl\xc3\xa5tt skilt ut som en selvstendig underart under navnet ssp. rubida, men er av tvilsom validitet.\n_START_SECTION_\nBiologi\n_START_PARAGRAPH_\nStivhaleand er sm\xc3\xa5vokst og plump i formen, med kort nakke og prominent hode. Arten m\xc3\xa5ler cirka 35\xe2\x80\x9343 cm og har et vingespenn p\xc3\xa5 cirka 53\xe2\x80\x9362 cm. Hannen veier cirka 530\xe2\x80\x93795 g, hunnen cirka 310\xe2\x80\x93845 g._NEWLINE_Hodet har sort hette og nakke. \xc3\x98ynene er r\xc3\xb8dbrune og m\xc3\xb8rke. Nedenfor \xc3\xb8yene er kinnene hvite. kroppen er r\xc3\xb8dlig kastanjebrun, som g\xc3\xa5r over til m\xc3\xb8rkere kastanjebrunt p\xc3\xa5 overbrystet og mer s\xc3\xb8lvhvit p\xc3\xa5 underbrystet og i buken. Undergumpen er hvit, mens stjerten er brunsvart. De korte undere ekstremitetene og f\xc3\xb8ttene er bl\xc3\xa5aktig gr\xc3\xa5. Hunnen er mer r\xc3\xb8dbrun enn andre hunner i denne slekten, med r\xc3\xb8dbrune skulderdekkere, m\xc3\xb8rk r\xc3\xb8dbrun krone og mattgule kinn og nakke med m\xc3\xb8rkere spetter. Hun har dessuten er m\xc3\xb8rk stripe som renner p\xc3\xa5 tvers av kinnene fra underkant av nebbet og bakover. N\xc3\xa5r hekketiden g\xc3\xa5r mot slutten myter hannen og f\xc3\xa5r s\xc3\xa5kalt eklipsedrakt, som ligner mer p\xc3\xa5 hunnens fj\xc3\xa6rdrakt, men ogs\xc3\xa5 hunnen blir mindre fargesterk etter hekketiden. ungfuglene ligner hunnene._NEWLINE_Arten er utbredt i \xc3\xa9n isolert populasjon som hekker i Alaska i USA, ellers fra Britisk Columbia til Manitoba i Canada og s\xc3\xb8rover gjennom det vestlige USA til Baja California og det sentrale Mexico; ogs\xc3\xa5 flekkvis i nord\xc3\xb8st fra grensen mellom Canada og USA, fra de store sj\xc3\xb8ene til Carolinaene i det \xc3\xb8stre USA. Arten overvintrer fra det s\xc3\xb8rvestre Britisk Columbia og s\xc3\xb8rover gjennom det s\xc3\xb8rligste USA og videre s\xc3\xb8r til El Salvador. Fugler i fangenskap har ogs\xc3\xa5 spredt seg til mange land i Europa, Nord-Afrika og Midt\xc3\xb8sten._NEWLINE_Stivhaleender er v\xc3\xa5tmarksfugler som trives i sump, innsj\xc3\xb8er, bassenger og myromr\xc3\xa5der som har rikelig med akvatiske planter og \xc3\xa5pne omr\xc3\xa5der i vannet. Arten unng\xc3\xa5r rennende vann om det ikke er sakteflytende. utenfor hekkesesongen kan arten ogs\xc3\xa5 opps\xc3\xb8ke st\xc3\xb8rre innsj\xc3\xb8er, brakkvannslaguner, elveos og beskyttede kystomr\xc3\xa5der. I Mexico har arten blitt observert i h\xc3\xb8yder opp til 2 500 moh._NEWLINE_Arten eter helst akvatiske virvell\xc3\xb8se sm\xc3\xa5dyr; hovedsakelig vanninsekter og deres larver, men ogs\xc3\xa5 sm\xc3\xa5 krepsdyr, bl\xc3\xb8tdyr og ormer, samt fr\xc3\xb8 fra akvatiske planter. Arten dykker mest etter f\xc3\xb8den og filtrerer bunnslammet, men den beiter ogs\xc3\xa5 i vannoverflaten ved \xc3\xa5 skimme vannet. Om vinteren eter den helst om natten, men i hekketiden eter den p\xc3\xa5 dagtid._NEWLINE_I sin nordlige utbredelse tar hekketiden til i april\xe2\x80\x93mai, men dette varierer. I Mexico hekker trolig arten \xc3\xa5ret rundt. Arten er monogam i hekkesesongen, men pardannelsene er kortvarige. Hekkingen foreg\xc3\xa5r som solit\xc3\xa6re par, men hunnen bygger redet alene, selv om begge velger plassen. Redet er en liten bolle av d\xc3\xb8d eller levende vegetasjon, av og til f\xc3\xb4ret med litt dun innvendig. Det plasseres p\xc3\xa5 bakken eller p\xc3\xa5 vannet, omgitt av tett vegetasjon. Hunnen legger normalt 6\xe2\x80\x9310 hvite egg som veier omkring 60,5\xe2\x80\x9383,8 g hver. Sammenlignet med fuglens st\xc3\xb8rrelse er eggene enorme (st\xc3\xb8rst blant alle andefugler faktisk). Inkubasjonstiden tar cirka 24\xe2\x80\x9326 dager og hunnen ruger eggene alene. Avkommet f\xc3\xa5r full fj\xc3\xa6rdrakt etter cirka 50\xe2\x80\x9355 dager, men hunnen tar bare vare p\xc3\xa5 dem de f\xc3\xb8rste 21\xe2\x80\x9328 dagene (av og til sammen med \xc3\xa9n eller to hanner). Arten kan i enkelte tilfeller f\xc3\xa5r to \xc3\xa5rlige kull. Avkommet blir normalt kj\xc3\xb8nnsmodent omkring to \xc3\xa5r gamle, men enkelte hunner kan hekke etter ett \xc3\xa5r._NEWLINE_Arten er delvis trekkfugl og trekker mot kysten (spesielt den amerikanske Stillehavskysten) og lavere breddegrader n\xc3\xa5r hekketiden er over. Fugler som hekker p\xc3\xa5 h\xc3\xb8ye breddegrader gj\xc3\xb8r normalt de lengste trekkene. Mange fugler er imidlertid ogs\xc3\xa5 standfugler, som kun gj\xc3\xb8r korte trekk i forbindelse med vannstanden og tilgangen p\xc3\xa5 mat.'